Winkelbestuurder duik vermeende rower plat(Argieffoto: Bill Oxford/Unsplash) ŉ Vermeende rower wat ŉ supermark in Rosedale in Kamesh in die Oos-Kaap wou beroof, het sy moses teëgekom nadat die winkelbestuurder hom platgeduik en in hegtenis geneem het. Kol. Priscilla Naidu, polisiewoordvoerder, sê die verdagte het omstreeks 10:00 die winkel in Bloekomboomstraat binnegekom, na ŉ werknemer gestap en die 44-jarige vrou in die nek gesteek. ŉ Klant (31) wat haar te hulp probeer snel het, is in die bors gesteek. “Die verdagte het oor die toonbank gespring en toe hy sukkel om die kasregister oop te maak, het die bestuurder hom geduik. Ander werkers het gehelp en die verdagte is in hegtenis geneem en met hul aankoms aan die polisie oorhandig,” sê Naidu. Die twee mense wat beseer is, is na ŉ hospitaal vir behandeling geneem. Die verdagte is aangehou op ŉ aanklag van poging tot ŉ sakerooftog en poging tot moord. Hy verskyn na verwagting Maandag in die Uitenhage-landdroshof.